उर्वशी आली आईटम दे बाद राधा कुष्ण दा नृत्य होआ ते फी ‘महुआ’ नां दी प्रेम गाथा पेश कीती गेई। ओ नाच दिखदे होई सारे दिना दी बोरियत गी भुल्लने दी कोशश करा दा हा जे स्हैबन गै उसी अपने पैरा पर भार-जन पौंदा सेई होआ। उन्न हेठ दिक्खेआ। कन्ने आली जनानी दी चपली ओदे बूटा पर आई पेदी ही। बूटा दा ते चपली दा मेल हुन्दे दिक्खियै ओदे मना च इक अजब नेही तरंग उट्ठी। पर फी उन्न सोचेआ जे होई सकदा ऐ उस जनानी दा पैर चानचक्क ओदे पैरा पर आई पेआ होयै। जेकर ओ चांहदा तां बड़ी असानी कन्ने अपना बूट उस चपली दे भारा कोला मुक्त करोआई लैंदा। पर उन्न ए नईं चतेआ।